A les anteriors escoles d'estiu sempre ens hem aproximat a la seguretat pública en una visió externa, és a dir, hem abordat qüestions o reptes que afronten els professionals i les organitzacions de la seguretat, riscos i emergències.
Aquesta 8a Escola d'Estiu fa un gir de 180o i fixa l'objectiu en els professionals i les organitzacions mateixes.
Radiografiar-se sempre és un veritable repte per a una organització i tot un exercici introspectiu.
Les organitzacions són creades per assolir algun objectiu i, de manera més prosaica, per produir alguna cosa, ja sigui un servei o un producte.
En aquest intent de "produir alguna cosa" i assolir un o diversos objectius, les organitzacions generen dinàmiques pròpies, alimentades per la forma de la mateixa organització i, evidentment, per les persones que la conformen.
Les organitzacions de seguretat, riscos i emergències tenen una idiosincràsia pròpia.
Durant aquestes tres jornades, intentarem fer una introspecció sobre allò que constitueix la nostra realitat, així com sobre els factors de canvi, control i millora.
Membres dels cossos de seguretat i d'emergències; alumnat de l'Institut; autoritats i professionals de l'Administració local; professionals dels àmbits de la justícia, acadèmic i polític, així com de la seguretat privada; personal tècnic dels àmbits de dret, polítiques, sociologia, criminologia, enginyeria, arquitectura, història...; associacions professionals; sindicats; entitats i organitzacions; ciutadania en general, i mitjans de comunicació.
(*) Per a obtenir el diploma és requisit imprescindible assistir, com a mínim, a dos dels tres dies de l'Escola d'Estiu
Evolució de les organitzacions i relacions entre sectors públic i privat
En el marc del model teòric de l'organització i l'Administració pública de Carles Ramió, en aquesta primera jornada es plantejaran dos dels grans aspectes de la dimensió sociotècnica de les organitzacions: l'evolució de les estructures organitzatives aquests darrers anys i el dilema de les organitzacions públiques i privades, obligades a entendre's i en una lògica de treball que pot derivar cap a la col·laboració o la competició.
La innovació i la gestió del talent com a factors de canvi
Les organitzacions -especialment les públiques- han de fer un esforç important per a introduir canvis tecnològics, organitzacionals i d'innovació.
Aquests canvis sovint s'han d'afrontar de forma conjunta i col·legiada però també poden arribar mitjançant lideratges forts.
La millora com a exigència per a les organitzacions
Totes les organitzacions s'autoexigeixen posar en marxa mecanismes per a millorar.
I hauria de ser així especialment en les que tenen a càrrec el benestar i la seguretat de la ciutadania.
Aquest procés de millora requereix mecanismes de control i d'avaluació interns i externs.
Aquesta darrera jornada s'orienta a tractar aquests mecanismes de control, i també a discutir quins són els components que atorguen legitimitat a les organitzacions.
En aquesta Escola d'Estiu s'obre la possibilitat que persones o entitats presentin, en format de pòster, una experiència d'innovació de l'organització de seguretat o emergències respectiva, d'accions o projectes que tenen lloc actualment per a millorar-ne el servei i l'eficàcia.
La presentació de pòsters està programada per al dimecres 26 de juny a les 12 h.
Si teniu interès a presentar alguna proposta, cal indicar-ho en el formulari d'inscripció
La proposta de pòster s'ha de fer sobre la plantilla estandarditzada.
El text de la presentació no pot superar les 250 paraules.
La impressió del pòster serà a càrrec de l'organització.
Un cop elaborada la plantilla, heu d'enviar-la mitjançant un correu electrònic.
L'organització verificarà que les propostes compleixin els objectius esperats i publicarà en aquesta pàgina web les experiències escollides per a la seva exposició.
També es comunicarà per correu electrònic a la part interessada.
La presentació del pòster implica que l'autor/a n'autoritza la difusió a l'ISPC a través dels seus canals digitals corporatius.